
			Părinților mei, Ingrid și Keith

		


		
			Introducere

			De obicei, când oamenii vin la terapie, le lipsește o piesă de puzzle. Sunt anxioși sau deprimați, dar nu pot spune exact de ce. O discuție cu un prieten sau o rudă i-a dat foarte rău peste cap, dar nu își pot da seama de ce i-a deranjat atât de mult. Se lovesc mereu de aceeași problemă la locul de muncă sau se trezesc că au mereu aceleași certuri acasă și nu știu ce să facă în această privință.

			Rolul meu, în calitate de terapeut, este să îi ajut să observe ceea ce nu au sesizat încă, să descopere ce altceva e posibil să mai aibă loc și ce tipare sunt în joc și să caute numitorii comuni în dilemele cu care se confruntă. Să îi ajut să răspundă la întrebarea „Ce îmi scapă?“ și să dea un sens situației în care se află într-o manieră care înseamnă că știu ce trebuie schimbat. Obiectivul meu este acela de a le crește nivelul de conștientizare și de înțelegere profundă pentru a-și reevalua opțiunile și a lua decizii mai conștiente, care să îi ducă mai aproape de rezultatele pe care și le doresc — indiferent dacă aceasta înseamnă să aibă relații personale mai sănătoase, să aibă mai mult succes profesional sau să devină părinții care își doresc să fie pentru copiii lor. Fac acest lucru adresând diverse întrebări, unele pe care poate că ei nu și le-au pus, și examinând limitele lumii lor în căutarea de informații care sălășluiesc în afara câmpului lor vizual direct. Caut gândurile, emoțiile și credințele din zona lor vizuală periferică, ce ar putea reprezenta cauzele provocărilor lor repetitive și care au trecut până acum neobservate. Aceste zone de conștientizare fragmentată sunt „punctele lor oarbe“ — presupuneri și scurtături care le conduc viețile de zi cu zi, dar care se bazează pe ficțiune, nu pe fapte, sau se concentrează mai degrabă pe trecut decât pe prezent. În momentul în care știm ce anume ne scapă din vedere, putem vedea imaginea de ansamblu și putem acționa. Acesta este, de asemenea, lucrul pe care îmi doresc să-l obțineți din această carte. Să dați un sens, în sfârșit, petelor oarbe care vă stăteau în cale, să vă ofer instrumentele cu ajutorul cărora să le înțelegeți mai bine, să înțelegeți de unde vin, cum își fac simțită prezența în diverse zone din viețile dumneavoastră (pentru că, în mod justificat, felul în care suntem cu prietenii, familia și colegii este arareori similar) și, cel mai important, să vă prezint modalități prin care să puteți începe să le depășiți, să priviți lucrurile în perspectivă și să trăiți o viață mai autentică, fericită și care să vă împlinească.

			Deși poate părea un concept descurajant, cu toții avem pete oarbe în planul conștiinței noastre. Este o caracteristică a creierului uman să ocolească procesele lente de cunoaștere și să ne accelereze răspunsurile prin formularea celei mai bune ipoteze sau a unei predicții bazate pe experiențele noastre anterioare. Pentru a vă arăta cum se manifestă acest lucru în viața reală a oamenilor, vă voi prezenta cazurile clienților mei care au ajuns să își înțeleagă petele oarbe, au învățat să vadă lucrurile așa cum erau ele și au plecat cu o idee mai clară despre cum să navigheze prin viață liberi și mai plenari. Acestea vă vor conduce prin întrebările și tehnicile pe care le-au folosit clienții mei pentru a privi situațiile din unghiuri diferite, astfel încât să vă puteți completa propriile zone încețoșate și, astfel, să înțelegeți de ce acționați în felul în care o faceți. Într-o lume în care înțelegem valoarea terapiei, dar nu putem beneficia întotdeauna de ea, această carte vă va oferi instrumentele pentru a vedea ce anume vă scapă și pentru a simți că aveți puterea de a face următorul pas corect pentru dumneavoastră.

			Dacă ați ascultat vreodată podcastul meu „Best Friend Therapy“, pe care îl realizez împreună cu Elizabeth Day, veți fi deja fami­liarizați cu momentele de adevăr exploziv și cu cele în care se aprind „beculețe“ în conversațiile noastre, cât și cu felul în care fac accesibile exercițiile și teoriile terapeutice într-o manieră care îi încurajează pe ascultători să le aplice în viețile lor și să culeagă roadele. Obiectivul meu este ca această carte să ofere același amestec de compasiune și de bun-simț — sper că, prin oferirea cunoștințelor pe care le-am dobândit de-a lungul carierei mele de terapeut, vă pot ilumina și echipa cu mijloacele necesare pentru a vă proiecta o viață mai împlinită, mai autentică și mai fericită.

			Ce îmi scapă aici?

			Aceasta este întrebarea pe care o primesc de la clienți în fiecare zi. Este punctul de început al fiecărei călătorii terapeutice și este crucial pentru fiecare client, indiferent care este problema, istoria sau locul din care vine. Este o întrebare care descătușează înțelegerea noastră și ne ajută să punem lucrurile în perspectivă. În general, pentru a răspunde, încep prin a explica despre modul în care funcționează conștiența noastră.

			În spatele ochiului este o mică zonă circulară pe unde nervul optic intră în globul ocular. Aici nu există fotoreceptori, nu există bastonașe și conuri de detectare a luminii care să capteze lumina și să o transforme în imagini. Această parte a câmpului vizual devine invizibilă, iar noi o numim pată oarbă1. În viața de zi cu zi, este foarte probabil să nu observați că aveți o astfel de pată oarbă deoarece creierul completează informațiile care lipsesc — nu puteți vedea întreaga stradă în timp ce mergeți pe trotuar, dar știți ce este acolo, sau cel puțin la ce să vă așteptați, așa că mintea umple golurile pentru dumneavoastră.

			Adevărul este că, deși acordăm multă importanță validității văzului nostru și folosim expresii precum „clar ca bună ziua“ sau „limpede precum cristalul“ pentru a arăta cât de siguri suntem de ceva, informația pe care ochii o trimit către creier este doar o jumătate de poveste. Chiar dacă puteți vedea ce este în jurul dumneavoastră, creierul nu se va baza neapărat pe ochi pentru a înțelege. Simțurile noastre sunt încete și, până când ajungem să convertim o imagine în informație, captura de imagine devine depășită. N-am lovi niciodată mingea dacă am reacționa bazându-ne doar pe ceea ce vedem; am fi mult mai puțin coordonați și mult mai predispuși să ne rănim dacă ne-am baza doar pe simțul nostru vizual. În schimb, creierul nostru prezice o traiectorie a mișcării înainte ca aceasta să se întâmple, ne spune o poveste despre direcția în care se îndreaptă mingea, iar această poveste devine realitatea noastră. Lovim bazându-ne pe o predicție, și nu pe informațiile din timp real. Tot așa, auzul este contextual, iar creierul nostru va re-auzi sunetele o secundă mai târziu, revenind, aidoma unui „autocorect“ auditiv, pentru a ajusta înțelesul dat de noi inițial.

			Capacitatea creierului nostru de a completa, a prezice și a recadra este un avantaj evolutiv pentru un sistem biologic. În sălbăticie, este mai sigur să alergăm bazându-ne pe ceea ce recunoaștem decât să aruncăm o a doua privire.

			Creierul nostru completează spațiile goale bazându-se pe per­cepții, nu pe realitate.

			Asta greșit citiți.

			Abilitatea creierului de a citi cuvinte amestecate provine mai degrabă din recunoașterea de către creier a secvențelor decât dintr-o simplă cerință de a citi litere. Asta ne permite să sărim peste greșeli individuale și să citim întreaga propoziție (fără a observa repetiția „să“).

			Fiind bombardat cu 11 milioane de informații în fiecare secundă și având capacitatea mentală de a procesa doar aproximativ 40, creierul nostru se bazează pe percepție pentru a funcționa pe pilot automat, identificând tipare și făcând predicții în ceea ce privește rezultatul, luând 90 % dintre decizii fără a ne da măcar seama că facem acest lucru.

			Dacă vi se arată aceste numere, 2 — 4 — 6 — 8, care dintre secvențele de mai jos considerați că urmează același tipar?

			2 — 7 — 19 — 25

			12 — 14 — 16 — 18

			11 — 27 — 44 — 63

			Dacă și dumneavoastră, la fel ca majoritatea oamenilor, ați identificat faptul că numerele din prima secvență cresc din doi în doi, probabil că ați sugerat că secvența din mijloc este cea corectă. Dar dacă v-aș spune că toate cele trei secvențe folosesc aceeași regulă?

			Pentru că regula este, pur și simplu, că numerele cresc.

			Avem nevoie de mai multe informații pentru a identifica corect tiparul, dar creierul nostru a ales scurtătura și, așa cum putem aplica o regulă greșită la un puzzle cu numere, în aceeași măsură putem aplica regula greșită și în viață. Simțurile noastre pot fi denaturate de predicție și context, la fel ca și convingerile noastre.

			Gimnastică mentală

			În absența tuturor datelor, nu putem avea imaginea completă și ne vom hazarda să tragem concluzii pripite bazându-ne pe o imagine superficială — un băț poate fi confundat cu un șarpe sau vom presupune că nu există fum fără foc —, iar atunci când vine vorba despre relații, la fel de repede putem percepe acțiunile cuiva ca reprezentând altceva decât sunt. Indiferent dacă au la bază scurtă­turi sau ignoranță, reacțiile noastre își pot pierde obiectivitatea și pot deveni disproporționate. Dacă atunci când, în timp ce stă în mâini, fiica mea este înțepată de o albină, în locul și la momentul nepotrivit, aceasta ar putea însemna că va evita să facă gimnastică toată vara și chiar pentru totdeauna. Sistemul ei „luptă sau fugi“ se declanșează atunci când este timpul pentru ora de educație fizică și trebuie să facă eforturi de a se convinge pe sine să facă roata pe iarbă. Fiul meu doar se uită la o mașină și i se face rău de mașină. Acestea sunt reacții automate ale unui sistem nervos care folosește predicții pentru a ne proteja.

			Sistemul nostru nervos face tot timpul deducții inconștiente, fără a recunoaște explicit „Uite ce e, eu doar ghicesc aici“. Dar vom avea de-a face cu mai mult decât frica de albine sau de călătorii cu mașina atunci când aceste procese primitive vor fi lăsate să se ocupe de convingerile fundamentale și de deciziile care ne schimbă viața. În același fel în care creierul prezice traiectoria unui obiect, dacă îl lăsăm, poate face predicții și în legătură cu direcția unei conversații, a unei relații sau a carierei. Într-o încercare de a minimiza elementul-surpriză, creierul va elimina materialul care ar putea fi contradictoriu sau neplăcut și ne va direcționa printr-un tunel de asumpții și raționamente pripite. Atunci când privirea vă este încețoșată de pete oarbe, este posibil să nu percepeți corect anumiți oameni sau puteți crea rapid noi scenarii care să conducă la concluzia familiară, dar neplăcută, la care vă așteptați.

			Să luăm exemplul unui nou loc de muncă. Creierul dumneavoastră poate pune cap la cap frânturi de informații în legătură cu o persoană pe care abia ați cunoscut-o și, folosindu-se de generalizări, să vă prezinte cea mai bună ipoteză și o estimare pentru viitor. Acest lucru este util atunci când evaluați un mediu nou, dar dacă atitudinea șefului vă amintește de părintele dumneavoastră critic sau de un coleg care v-a hărțuit în școală? E posibil să adunați doi plus doi și să obțineți cinci. Creierul dumneavoastră lansează o previziune de atac care devine o profeție autoîmplinită, iar anxietatea ce rezultă de aici vă va împiedica să dați randament la noul loc de muncă. Demisionați sau sunteți concediat, însă nu șeful a fost cel care v-a complicat viața, ci propria pată oarbă.

			Aprinzând lumina

			În practica mea psihoterapeutică văd, zi de zi, rezultatele acestor pete oarbe. Soțul care distorsionează realitatea și își manipulează soția, profitând de predispoziția acesteia către gânduri iluzorii. Angajatul paralizat de sindromul impostorului, ce se bazează pe un sentiment fix, dar fals, de incompetență. Cuplul prins într-o relație toxică, ce prioritizează familiarul în detrimentul împlinirii. Clienții vin la terapie, deseori, atunci când imaginea pe care creierul lor le-o prezintă le cauzează probleme, conducându-i spre aceleași greșeli sau menținând o perspectivă critică asupra propriei persoane care îi ține pe loc. Se simt ținuți în loc de anxietate sau striviți de depresie, mereu în relațiile nepotrivite sau frustrați la serviciu. Aceștia sunt oamenii care se simt pierduți sau blocați, incapabili sa găsească singuri o cale de scăpare atunci când aceasta este ascunsă de o pată oarbă.

			Din fericire, pentru cei mai mulți oameni, impactul petelor oarbe nu este atât de pronunțat sau de extrem ca în aceste exemple, acesta fiind, probabil, motivul pentru care ați ales această carte, ca un punct de pornire înainte de a lua în calcul psihoterapia pentru a găsi un răspuns la o problemă care vă sâcâie. Sau poate că nu sunteți în căutarea niciunui răspuns, ci sunteți doar curioși în legătură cu procesul terapeutic sau vă doriți să învățați mai multe despre ce se ascunde în spatele primei impresii în ceea ce vă privește pe dumneavoastră și pe cei dragi. Indiferent în care punct v-ați afla pe drumul dumneavoastră, scopul meu este ca insighturile obținute din această carte să vă ajute să creați în minte un licăr de schimbare, să vă permită să vedeți lucrurile într-o lumină nouă și să atingeți obiectivul terapeutic: perspectiva. Indiferent de unde vin clienții mei, ce simptome au sau în ce profil se încadrează (mai multe despre asta mai târziu), scopul meu este să îl ajut pe fiecare dintre ei să elimine orice obstacole și să își vadă viața dintr-o perspectivă adevărată, nefiltrată — iar acum, acest lucru este valabil și pentru dumneavoastră.

			STUDIU DE CAZ

			Alison

			Alison era o clientă care a venit la terapie pentru că a simțit că nu mai are nicio altă opțiune. O asistentă socială în vârstă de 40 de ani, neobosită și niciodată nemulțumită, nu mai fusese niciodată la terapie (își spunea că și aceasta era tot o dovadă de egoism), dar acum suferea de atacuri de panică debilitante și, în ciuda eforturilor sale, concentrarea asupra aspectelor pozitive nu le făcea pe cele negative să fie mai puțin copleșitoare. Încă de la prima întâlnire, am putut observa că stima sa de sine scăzută o încurca; o împiedicase să facă schimbări în viața sa și a lăsat-o cu un sentiment de anxietate, dar pentru ca situația să se schimbe era necesar să știm ce anume îi scăpa. Mi-a spus că se simte nevăzută la locul de muncă și că șefii ei nu consideră că trebuie să-i mulțumească, dar și că nu ar trebui să se aștepte la atenție și că nu crede că este importantă. Atacurile sale de panică recente au adus-o la terapie, dar, atunci când am săpat un pic mai adânc, am observat că viața ei a fost așa dintotdeauna și că avea o pată oarbă care îi ascundea valoarea de sine și o încuraja să își sacrifice propriile nevoi.

			Fiind cel mai mare copil, a trebuit să aibă grijă de frații ei mai mici, să le facă baie și să îi ajute la teme, în timp ce părinții lor gestionau barul de la parter și beau cu localnicii, după program. Presiunea socială a întărit rolul tradițional al femeii, acela de îngrijire și supunere în familie, iar temperamentul vulcanic al tatălui său presupunea ca ea să-și asume automat vina ori de câte ori exista un conflict. Ca adult, a continuat să le ofere celorlalți prezumția de nevinovăție, dar după ce a lucrat în prima linie pe perioada pandemiei, s-a trezit obosită și dezamăgită. Reducerile politicile bugetare au adus-o la capătul răbdării și nu se simțea în stare să lase lucrurile să treacă, așa cum obișnuia mereu să facă.

			După câteva săptămâni de lucru împreună, am întrebat-o:

			
					Ei bine, de ce crezi că părinții ți-au cerut să ai grijă de frații tăi? De ce șefii tăi îți cer să te ocupi de cazurile pe care nu le vrea nimeni?

					Pentru că sunt singura fraieră care s-ar ocupa? a zis ea, zâmbind, și apoi a continuat: Și întotdeauna au spus că eram bună la asta — acum mă refer la părinții mei —, că eram înțeleaptă și cu capul pe umeri și că aveau încredere în mine. Asta mă făcea să mă simt bine atunci. Acum, că mă gândesc, aceasta este ceea ce-mi spun șefii mei în prezent: știu că pot gestiona orice mi-ar pune în brațe. Ceea ce cred că este adevărat, dar asta nu înseamnă că vreau să continue să-mi tot pună în brațe lucruri.

					Așadar ești pricepută, asta e clar. Dar din ce alt motiv crezi că cer de la tine lucrurile acestea? am insistat eu.

			

			Alison s-a uitat la mine cu o privire goală, așa că i-am oferit o perspectivă diferită asupra evenimentelor.

			
					Oare este posibil ca părinților tăi să le fi fost convenabil să te încarce pe tine cu responsabilități? Că asta răspundea nevoilor lor de a fi jos, lucrând sau bând, în timp ce tu aveai grijă de copiii lor? Că răspunde acum nevoilor șefilor tăi de a-ți trânti ție cazurile grele, ei scăpând astfel de problemă?

					Poate. Alison și-a luat un moment de gândire. Dar asta ar însemna că nu era vorba despre mine și despre faptul de a fi fost sau nu suficient de bună. Asta ar însemna că era vorba, de fapt, despre ei și despre problemele pe care aveau nevoie să le rezolv eu.

			

			Asta era ceea ce îi scăpa. Pata ei oarbă îi ascunsese posibilitatea ca nu valoarea ei să fi fost pusă la îndoială, ci modul în care alții aleseseră să o prețuiască. Ea era un om extraordinar, dar nu avea nicio valoare pentru cei pe care îi susținea, prețuită pentru ceea ce putea face pentru alții fără să fie ea însăși importantă. Reziliența ei fusese încurajată atunci când era utilă altora, dar ea s-a pierdut pe sine în proces.

			În săptămânile ce au urmat, Alison a trebuit să facă pace cu informațiile inconfortabile pe care pata ei oarbă le-a ascuns atâția zeci de ani — greșelile pe care părinții ei le-au făcut în trecut, șefii care nu o tratau corect în prezent și resentimentele pe care le nutrea față de ambele situații. Pe parcursul discuțiilor noastre, a ajuns să vadă lucrurile așa cum erau ele și să-și recapete stima de sine pe care o pierduse din vedere. Ea și-a prezentat nemulțumirile managerilor săi și a pus în mișcare mecanismul care să producă niște schimbări la locul de muncă astfel încât atât ea, cât și clienții cu care lucrează să fie protejați.

			Alison avea prejudecăți despre oameni și situații, bazate pe petele ei oarbe. Aceasta însemna că se aștepta să fie un sprijin nesfârșit pentru alții și gravita spre relații și situații care o subestimau și îi consolidau stima de sine deja scăzută. Creierul ei, la fel ca al nostru, era mai puțin preocupat de găsirea sentimentului de împlinire și mult mai concentrat asupra permanentei supraviețuiri, iar în familiaritatea și predictibilitatea relațiilor similare cu cele în care a crescut și pe care le cunoștea cel mai bine exista o anumită siguranță.

			Ne folosim de trecut pentru a prognoza viitorul și de lucrurile cunoscute pentru a le anticipa pe cele necunoscute, chiar și atunci când acele experiențe trecute au fost umbrite de contextul lor unic și au fost probabil supuse petelor oarbe ale altora. Privite izolat, aceste frânturi de înțelegere, culese din momente de interpretări subiective interne, nu ne pot folosi cu adevărat, nouă și creierului nostru, ca o fundație pe care să putem construi convingeri și să putem lua decizii. Indiferent de situație, acest mozaic de tipare și preconcepții, cu toate petele sale oarbe inerente, este cel care ne pavează drumul prin viață, chiar și atunci când evenimentele pe care se bazează pot părea mici, nesemnificative sau neînțelese pentru sinele nostru adult, obiectiv. Dacă nu ne oprim pentru a ne chestiona credințele sau comportamentele, aceste prejudecăți, care se bazează pe frânturi de informație sau pe zvonuri, pot continua să ne informeze dacă să ne așteptăm la succes sau la eșec în viață, dacă să ne putem baza pe alții sau ar trebui, mai degrabă, să acționăm singuri, dacă lumea va fi un loc ostil sau plin de speranță. Așa cum a descoperit și Alison, procesul terapeutic exact asta reprezintă: este terapeutic, nu te răsfață. Dacă nu ne oprim să privim în spate, vom continua să mergem înainte în beznă.

			Prejudecată versus judecată

			Ipotezele inconștiente născute din petele oarbe ne pot ghida alegerile în viață fără să ne dăm seama vreodată. Nici eu nu fac excepție. Perioada petrecută în universitate a fost una nefericită pentru mine și am ajuns la concluzia că nu eram făcută pentru mediul academic. Am presupus că eu eram problema, că nu aveam profilul potrivit și că nu eram suficient de inteligentă pentru a ține pasul cu ceilalți. În anii următori am evitat să mai citesc orice și nici prin cap nu-mi trecea să-mi spun părerea în public. În cele din urmă, am intrat în terapie, în calitate de client, și am fost captivată de psihologia a ceea ce ne face să vibrăm. M-am înscris pentru o certificare în domeniul consilierii, de data aceasta în condițiile mele și pe un subiect care mă fascina, și am realizat că mă înșelasem în ceea ce mă privea. Nu eu eram problema; ci o instituție arhaică, afectată de propriile sale puncte oarbe, care mă dezamăgise.

			Dacă nu ne întoarcem să ne verificăm ipotezele, aducând astfel obiectivitate, responsabilitate și conștientizare în acest proces, riscăm să ne limităm propriile vieți și să închidem ușa oricărei experiențe provocatoare. Vom rata ocazia de a face gimnastică oriunde vrem, ne vom sabota singuri relațiile și vom aduce în casele noastre și la locul de muncă prejudecăți inconștiente. Dacă vom apela la prejudecăți pentru a ne simți în siguranță, vom constata că ele ne țin blocați. Și cu cât ignorăm mai des petele noastre oarbe, cu atât acestea vor deveni mai adânc înrădăcinate, până când ne vom convinge că vedem lucrurile clar, în timp ce toți ceilalți sunt în întuneric.

			Înainte, Alison încercase să se descurce bazându-se pe bunătate, fără să judece niciodată pe nimeni, de teama de a nu greși sau de a nu jigni. Dar, în timp ce judecata este, deseori, considerată de către societate ca fiind o trăsătură negativă, riscăm să generăm o problemă și mai mare atunci când evităm să ne exprimăm judecata în mod conștient. A rămâne în tăcere nu rezolvă diferendele, ci doar duce discuția în ceață, unde nu se poate crește și nici nu se poate face vreo schimbare. În fiecare săptămână, Alison a exersat abilitățile de care ar avea nevoie pentru a deveni un martor de nădejde în propria sa viață, iar câteva luni mai târziu, a plecat cu o mai bună capacitate de a evalua oamenii, cu un sentiment mai clar de sine și cu limite mai sănătoase la locul de muncă.

			Presupunând ce e mai rău sau sperând la ce e mai bine, ignorând semnalele de alarmă sau respingând schimbarea, ați putea evita conflictul, dar asta vă face, de asemenea, un spectator al propriei dumneavoastră suferințe și, poate, chiar un complice uneori. Așadar, într-o lume în care puteți fi orice, nu fiți amabil, ci responsabil, iar atunci când trebuie să alegeți o tabără, asigurați-vă că analizați înainte din toate unghiurile. Judecata — de tipul celei luminate, informate și responsabile — este antidotul prejudecăților și remediul pentru petele oarbe. Scopul meu este ca această carte să vă arate cum să vă descoperiți petele oarbe, la fel cum a făcut-o și Alison, să vă eliberați de lanțurile care v-au împovărat, să pășiți în restul vieții cu ochii larg deschiși și să vă bucurați de ea, pe deplin și liber.

			Pete oarbe

			Petele oarbe devin rapid punctul central în discuțiile pe care le am cu clienții mei, în terapie. Au devenit lentila terapeutică prin care mă uit prima dată, atunci când mă confrunt cu cineva care știe că are o problemă, dar nu poate să spună exact care este aceasta. Totul începe cu o întrebare esențială care ne deschide mintea către posibilitatea unor perspective multiple și către noi alternative. Ce îmi scapă? Pentru a vă ajuta să vă răspundeți singuri la această întrebare, voi împărtăși poveștile clienților mei care s-au uitat cu atenție la petele lor oarbe, pentru a descoperi credințele limitative care îi țineau pe loc și ochelarii de cal pe care îi purtau fără să-și dea seama. Voi arăta cum au învățat să meargă pe firul petelor oarbe până la punctul lor inițial, cum au dobândit o perspectivă și au identificat alternative și cum au început să facă pași înainte având ochii larg deschiși. Totuși, pentru a păstra confidențialitatea, numele și detaliile prin care ar putea fi identificați au fost schimbate și orice asemănare cu alte persoane este pur întâmplătoare.

			În cei 15 ani de experiență clinică, am observat cele mai frecvente patru pete oarbe ale clienților mei și le-am transformat în „profiluri“ pentru a ajuta la identificarea caracteristicilor lor. Acestea sunt cele patru modalități obișnuite prin care oamenii reacționează, având la bază scurtăturile sau petele oarbe pe care creierul lor le-a format, fiecare dintre ele fiind denumită după modul în care se manifestă în viața de zi cu zi: Stânca, Gladiatorul, Jonglerul și Puntea. În capitolele următoare vă voi oferi ocazia să vă identificați propriile pete oarbe, cât și pe cele ale persoanelor apropiate vouă. Cu ajutorul diferitelor profiluri, al modului în care ele se formează și al felului în care ne influențează în prezent, vom explora relațiile distorsionate pe care le dezvoltăm cu noi înșine, cu alții și cu lumea în general, și vom aborda unele dintre cele mai frecvente probleme pe care le creează — de la sindromul impostorului la adicții, epuizare și codependență.

			Până la finalul cărții, veți avea instrumentele necesare pentru a vă recunoaște propriile pete oarbe și pe cele ale celorlalți. Veți vedea cum petele oarbe vă împing înspre un comportament diferit în diverse scenarii. Veți înțelege de ce vă loviți de același zid, de ce alți oameni din jurul dumneavoastră trag bățul scurt și cum petele oarbe pot crea fricțiuni și confuzie în relațiile voastre personale și profesionale. Nu vă va plăcea mereu ceea ce veți vedea, dar măcar veți ști cu ce vă confruntați. Iar o serie de exerciții de reflecție vor pune reflectorul pe ceea ce trebuie să faceți diferit pentru a rezolva conflictele, pentru a construi relații sănătoase și a lua decizii cu mai multă încredere — practic, pentru a trăi o viață pe care să o simțiți ca fiind intențională și împlinită.

			Ce vă scapă?

			Câmpuri mentale.

			Cu clienții mei folosesc o reprezentare vizuală pentru a explica modul în care creierul nostru se chinuie să renunțe la vechile pete oarbe și de ce creierul nostru ne poate face uneori să ne fie greu să vedem ceea ce ne scapă, mai ales atunci când suntem obișnuiți să citim povestea așa cum a fost ea scrisă pentru noi.
Imaginați-vă mintea voastră ca fiind o mare câmpie deschisă, acoperită cu iarbă înaltă. Pentru a conecta un gând, trebuie să traversăm de pe o parte a câmpiei pe cealaltă, iar creierul nostru este obișnuit să caute ruta cea mai scurtă. Aceasta va fi cea pe care am tot mers de-a lungul timpului, astfel că iarba va fi bătătorită, iar calea va fi neobstrucționată. Creierul nostru traversează către acel gând familiar și de fiecare dată când face acest lucru, acea cale devine cea mai evidentă cale care trebuie aleasă.
Mulți dintre dumneavoastră sunteți familiarizați cu practicile mindfulness, care ne învață să ne separăm de conținutul gândurilor noastre și să le observăm ca pe evenimente mentale care ni se întâmplă, dar care nu sunt același lucru cu noi, să recunoaștem gândurile ca gânduri, nu ca fapte. Atunci când vrem să schimbăm un tipar de gândire repetitiv, intruziv sau inutil, trebuie să observăm câmpia noastră mentală și să vedem cât de ușor ne poate trimite creierul pe calea bine cunoscută. Și în ce măsură avem capacitatea de a ne aduce pe noi înșine înapoi la punctul de pornire și de a observa alte opțiuni, alte căi pe care o putem lua. E posibil să fie nevoie să ne croim drum prin iarba înaltă și să simțim rezistență la început, dar cu timpul, dacă vom continua să ne tot întoarcem la punctul de început și vom face câte un singur pas diferit, vom începe să creăm alte rute, unele care să ni se potrivească mai bine și să ne aducă mai aproape de ceea ce ne dorim. Va fi tentant să sărim înapoi la gândurile de pe drumul bătătorit ani buni, dar dacă vom rezista suficient de mult presiunii, iarba va crește mare din nou și peste tot, iar vechile căi nu vor mai părea atât de atractive.
Vestea bună, pe care le-o dau clienților mei, este că nu încercăm să găsim calea următoare, calea corectă sau pe cea mai bună. Pentru început, tot ce ne interesează este să facem un singur pas pe orice altă cale diferită de cea bine cunoscută. În primul rând, ne dorim să devenim deschiși la ideea că există alte căi și alte gânduri și să permitem căii originale să se estompeze un pic. Odată ce acceptăm existența posibilităților alternative, vom putea fi capabili să explorăm care dintre ele pare a fi o opțiune bună pentru noi acum.
Nu este ușor să deschideți drumuri noi și să mergeți pe o cale diferită, dar sinele dumneavoastră viitor îi va mulțumi sinelui prezent pentru obținerea perspectivei și așezarea pe un drum către o destinație mai fericită și mai sănătoasă.

			Perspective proaspete

			Poate că ați observat că am folosit, de câteva ori, cuvântul „perspectivă“ și, deși ar putea suna tentant pentru aceia dintre dumneavoastră care ați apelat la această carte simțind că vă este dificil să vedeți lucrurile clar, ar putea suna destul de inofensiv pentru cei care citesc aceste rânduri mai degrabă din curiozitate decât din îngrijorare. Cu toate acestea realitatea este că „perspectiva“ este eroul necunoscut al stării noastre de bine. Fie că realizăm sau nu, judecata ne este constant încețoșată de experiențele noastre de viață, iar acestea se adună an de an pentru a deveni obstacole care ne împiedică să ajungem acolo unde avem nevoie să fim. Scopul acestei munci, de a scoate capul deasupra apei, este de a vedea ce se întâmplă, de a obține perspectiva care ne va dezvălui cu ce ne confruntăm și cum să o străbatem. De aceea mă refer la acesta ca la obiectivul nostru terapeutic — cu cât lucrăm mai mult la petele noastre oarbe, cu atât ne apropiem mai mult de obținerea acelei perspective complete, adevărate. Despre acest lucru vom vorbi mai multe mai târziu, dar înainte de a ne uita la cum să ne vindecăm, haideți să vedem cum să identificăm modurile în care petele noastre oarbe ne pot afecta.

		


		
			1.

			Terapia petelor oarbe

			Deseori, clienții vin în terapie cu o definiție a problemei. Îmi spun că sunt nefericiți în relație, copleșiți de suferință, stresați la serviciu sau că au dificultăți de somn. Măcar de atât sunt conștienți, însă nu știu încă motivul. Nu știu de ce îi afectează în acest fel, de ce continuă să se întâmple sau de ce nu par să poată schimba situația. Am dezvoltat terapia petelor oarbe pentru a-i ajuta să-și răspundă la aceste întrebări, să-și explice tiparele pe care le repetă și să dezvăluie motivele bune din spatele sentimentelor neplăcute. În acest fel, direcționându-i în spatele simptomelor către cauză, scoatem la iveală autonomia și puterea de care au nevoie pentru a se vindeca.

			În 1972 a fost introdus conceptul de distorsiune cognitivă1 — crearea realității subiective din percepția individuală asupra evenimentelor — de către psihologii Amos Tversky și Daniel Kahneman și astfel a fost explicat modul în care oamenii iau decizii și judecă situații în termeni de scurtături mentale care oferă estimări și ipoteze cu privire la rezultate necunoscute. De atunci s-au făcut multe cercetări pentru a înțelege distorsiunea inconștientă și stereotipul implicit2, așa cum a fost el definit în 1995 de către psihologii Mahzarin Banaji și Anthony Greenwald, a căror cercetare asupra memoriei implicite a sugerat că o experiență anterioară poate influența viitoarele răspunsuri, chiar și în absența amintirii noastre explicite a evenimentului. Inconștient, noi înmagazinăm experiențele și, ulterior, distorsionăm anumite aspecte ale realității astfel încât să eliminăm informațiile dificile sau divergente, menținând golurile din conștientizarea noastră și păstrând o perspectivă care este familiară și previzibilă.

			Lucrând cu organizații pentru a înțelege potențialul impact al distorsiunilor inconștiente asupra angajaților lor, am început să fiu curioasă despre cum se formează aceste scurtături mentale și, bazându-mă pe teoriile psihanalitice din analiza tranzacțională, am căutat să dezvolt un nou mod de a lucra cu clienții în cabinet, care ar putea pune în lumină prejudecățile inconștiente din viața lor de zi cu zi. Am numit-o terapia petelor oarbe.

			În terapia petelor oarbe, îmi ajut clienții să-și acopere golurile de înțelegere cu toate informațiile care le lipseau, iar în acest sens nu lăsăm nicio piatră neîntoarsă. Este important să acordăm o atenție deosebită presupunerilor pe care le-au făcut, contextelor prin care au trecut în viață și identității care le-a fost alocată. Cu o conștientizare mai completă, ei pot spune: „OK, bine, înțeleg. Mă înțeleg. Acum ce facem?“

			 Atunci când ne putem înțelege reacțiile ca fiind răspunsuri normale la situații anormale, ne eliberăm de tensiunea interioară și de confuzia care ne blocau și ne făceau să ne învârtim în cerc. Nemaifiind în dezacord cu părți din noi înșine, putem crede ceea ce vedem și ne putem controla acțiunile într-o manieră în care ne suntem fideli nouă înșine și putem avea curajul să trăim în acord cu convingerile noastre.

			„Atunci când ne putem înțelege reacțiile ca fiind răspunsuri normale la situații anormale, ne eliberăm de tensiunea interioară și de confuzia care ne blocau și ne făceau să ne învârtim în cerc.“

			De ce se dezvoltă petele oarbe

			O pată oarbă este o zonă de conștientizare psihologică scăzută sau inexistentă, o gaură neagră în care dispar informațiile nefamiliare sau neașteptate, chiar și atunci când respectiva informație este rezonabilă sau relevantă pentru direcția în care ar trebui să acționăm. Atunci când ne lipsesc alternativele, sfârșim prin a face ceea ce am făcut dintotdeauna și prin a obține mereu același rezultat.

			Creierul nostru creează pete oarbe pentru a ne face lumea mai predictibilă, pentru a ne gestiona așteptările, pentru a salva timp și energie și, într-un fel, pentru a ne proteja de pericole și dezamăgiri. Există șanse mai mici ca fiica mea să fie înțepată de o albină dacă nu stă în mâini pe iarbă, astfel încât creierul ei o face să creadă că este un risc pe care nu merită să și-l asume, în timp ce probabilitatea relativ mică și posibilitatea de a se bucura de o activitate distractivă se pierd într-o pată oarbă. Dacă ați fost la câteva întâlniri nereușite sau ați ratat anumite oportunități de carieră în trecut, creierul vă poate face să credeți că n-are rost să vă mai expuneți în loc să vă încurajeze să încercați din nou. Aceste ipoteze vă pot determina să rămâneți singuri sau lipsiți de satisfacții, dar creierul va alege răul cel mai mic dacă alternativa este o respingere pe care nu sunteți pregătiți să o gestionați. Oricare ar fi frustrarea pe care o simțiți ca rezultat, va fi un sentiment cu care sunteți cel puțin obișnuiți și, conform sistemului nostru nervos, atunci când vine vorba de a alege între două rele, preferăm răul pe care îl cunoaștem3. Atunci când eșuăm în moduri pe care le-am anticipat, este posibil să ne simțim mai puțin atacați decât dacă eșecul a venit pe neașteptate.

			În mod constant, noi facem micro-predicții ca un rezultat al petelor noastre oarbe, indiferent dacă acestea sunt asocierile bine cunoscute dintre culoarea roșie și pericol4 sau modul în care reflexul nostru de sperietură ne face să tresărim la un zgomot brusc și puternic înainte de a ști ce l-a produs. Este clar acum felul în care aceste procese de gândire comprimate sunt benefice pentru siguranța noastră și ne pot ajuta inclusiv în situații care nu sunt pe viață și pe moarte, cum ar fi, de exemplu, să nu punem o șosetă roșie în mașina cu rufe albe sau să ne luăm o umbrelă atunci când sunt nori negri pe cer. Dar pot fi mai puțin utile dacă ne determină să căutăm reasigurare scriindu-i partenerului în timp ce acesta a ieșit cu prietenii, iar asta ne face să ne simțim nesiguri. Cu cât înțelegem mai mult despre felul în care creierul nostru acționează precum o concertină și cu cât reușim să domolim viteza gândurilor care ne duc direct de la stimul la răspuns, cu atât vom fi mai capabili să vedem ce altceva ne-ar putea scăpa și ce alte opțiuni am mai putea avea, astfel încât data viitoare când ne simțim nesiguri să nu mai externalizăm altcuiva responsabilitatea și să simțim că avem puterea de a ne ocupa singuri de acest lucru.

			Predicțiile pe care le facem se pot forma din nou și din nou, pe tot parcursul vieții, pe măsură ce suntem modelați de ceea ce trăim, însă interacțiunile pe care le avem la începutul vieții sunt cruciale, pentru că ne vor forma așteptările primare despre noi înșine, despre ceilalți și despre viață în general. Ne vom forma o imagine despre cine suntem pornind de la modul în care ceilalți ne răspund, iar aceste fragmente de experiențe din viața timpurie se vor solidifica în cele mai rigide convingeri ale noastre, întărite de evenimentele care urmează și conservate de petele oarbe care pun într-un con de umbră alternativele posibile. Această scurtătură pentru viață care rezultă de aici este un fenomen pe care școala de terapie a analizei tranzacționale l-ar numi scenariul5 nostru. Analiza tranzacțională, sau AT, este principalul meu model de terapie, deși m-am format și am lucrat cu o serie de abordări, iar astăzi mă consider un terapeut integrativ. Cu toate acestea AT va avea întotdeauna un loc special în inima mea, deoarece a avut un sens pentru mine într-un mod în care nimic altceva nu avea atunci, când am descoperit-o pentru prima dată, la vreo 25 de ani, și pentru asta voi fi întotdeauna recunoscătoare. Simplitatea, umanitatea și accesibilitatea sa mă ajută astăzi să le ofer și altora aceeași experiență, îndrumându-i pe clienți să înțeleagă modul în care scenariile lor le-au influențat alegerile de viață, bazându-se pe ceea ce cred în loc de ceea ce simt.

			„Atunci când eșuăm în moduri pe care le-am anticipat, este posibil să ne simțim mai puțin atacați decât dacă eșecul a venit pe neașteptate.“

			Ce-mi scapă în legătură cu sentimentele și nevoile mele?

			Sentimentele funcționează ca unități de informații pe care le putem asculta, pe baza cărora putem acționa și comunica cu lumea exterioară. Un copil care simte că îi este foame sau frig va plânge pentru a-și comunica nevoia. În această etapă a vieții sale, nu va fi vreo nevoie pe care să o poată înțelege. Pentru asta, el se bazează pe un adult care este dornic și capabil să se acordeze, să traducă un plâns printr-o cerere și, de obicei prin încercare și eroare, să răspundă nevoii și să ajute la depășirea disconfortului.

			Acest proces rămâne aproape neschimbat de-a lungul vieții. Să zicem că un copil are un sentiment de frustrare pentru că fratele mai mic primește mai multă atenție. Acest sentiment este un semnal care vorbește despre o nevoie. Frustrarea sa este un semnal pentru copil că ceva este în neregulă și este, să sperăm, un semnal și pentru adulții din jurul său că ceva este nepotrivit. Este ușor de remediat dacă adultul este dispus și capabil să facă un acordaj, să-și ajusteze atenția în familie sau să îi ofere copilului ocazia de a-și exprima durerea pe măsură ce se acomodează cu o lume nouă, în care părinții nu mai sunt în întregime la dispoziția sa. În acest fel, ei sunt ajutați să își transforme relația în una sănătoasă, durabilă și realistă, cu un părinte imperfect, dar iubitor și disponibil — „mama suficient de bună“, așa cum a fost ea numită de către psihanalistul Donald Winnicott în cartea sa Joc și realitate6.

			Dar acest proces transparent al emoției, nevoii și rezolvării poate fi deraiat dacă adultul responsabil este preocupat de altceva sau dacă nu a avut parte, în propria copilărie, de un parentaj pozitiv. În cazul în care copilul simte că sentimentele și nevoile sale sunt inacceptabile, nu sunt binevenite sau creează disconfort adulților, el poate învăța să le reducă la tăcere. Pentru aceia care nu au un îngrijitor atent, remediul nu este disponibil, iar realitatea dezavantajului lor social sau economic va însemna că nevoile lor rămân neacoperite.

			Dacă nu avem experiența de a ni se fi răspuns la nevoile noastre de către oamenii care aveau grijă de noi sau dacă ni s-a răspuns la nevoile de bază, dar nu și la cele emoționale, e posibil să găsim o cale de a nu avea nevoi pentru a ne proteja de durere. (Vom explora mai mult acest aspect în secțiunea despre teoria atașamentului de la pagina 188) Sau, dacă familia în care ne-am născut nu și-a manifestat vulnerabilitatea sau nevoile, am putea să le negăm pe ale noastre pentru a ne putea integra. Poate că ni s-a acordat atenție doar atunci când eram bolnavi sau când aveam nevoie de ajutor, iar acum, adulți fiind, continuăm să depindem de alții pentru a ne simți văzuți și pentru a ne menține relațiile. Sau, după cum spune vechiul proverb, dacă în familia dumneavoastră cel care cere e ultimul care primește, s-ar putea ca încă să așteptați să vi se ofere atenție și să o acceptați așa cum vine ea. Dacă ceva a avut un impact asupra dumneavoastră în primii ani de viață, fie că vorbim despre o separare a familiei, despre un deces sau o criză, cele mai bune planuri ale părinților e posibil să fi fost acoperite de traumă, iar nevoile dumneavoastră să nu mai fi contat.

			Aici își fac apariția petele noastre oarbe. Atunci când ne confruntăm cu nevoi la care nu ni s-a răspuns și cu sentimente nerezolvate, creierul nostru ne încețoșează fără să vrea planul conștient pentru a ne proteja. Ne formăm și fixăm percepții despre noi înșine, despre alții și despre lume care ne vor ajuta să avem un grad mai mare de predictibilitate și un sentiment de siguranță în existența noastră, în locul siguranței reale. Un exemplu de pată oarbă pe care îl văd cel mai des la clienți este cel care conservă „părintele perfect“: chiar și atunci când sunt adulți, clienții vor fi rezistenți în fața unei perspective care include limitările părinților lor. Când suntem copii, singura posibilitate mai rea decât a-ți percepe propriile defecte este să simți imperfecțiunile persoanelor care au grijă de tine. Este mai bine să crezi că tu ești creatorul propriului tău haos decât să crezi că nu există nicio speranță pentru ordine și că nu este nimeni care să știe mai bine, așa cum descrie Gabor Maté în senzaționala sa carte Mitul Normalității7.

			Îmi amintesc momentul dintr-o ședință când un client a recunoscut, în sfârșit, că toate acele momente în care a trecut strada ținând-o strâns de mână pe mama sa nu au fost pentru propria sa siguranță, ci pentru a ei. Era alcoolică și, până la finalul orelor de școală, ea putea reprezenta un pericol pentru ea însăși. Totuși el păstrase intactă imaginea mamei sale protectoare și s-a convins că a fost în siguranță în copilărie și că ea avea grijă de el. Nu s-a putut împăca cu nivelul de anxietate latentă pe care l-a purtat cu sine de-a lungul vieții până când nu a recunoscut realitatea indisponibilității mamei sale și impactul comportamentului ei riscant și haotic. Faptul că și-a luat în considerare teama pe care o aruncase într-o pată oarbă a ajutat la explicarea motivului pentru care el încă mai căuta siguranță în cele mai nesigure locuri, muncind până la epuizare pentru a obține următoarea promovare și menținând prietenii care au dus la nopți în care s-a pus în pericol, în mod nesăbuit.

			Petele oarbe pot apărea din traumă, privilegiu, stil de atașament, condiționare sau prejudecată și sunt întărite de experiențele de viață. Asemenea unui vacuum, presupunerile și prejudecățile atrag materialul din jur: lucrurile care se aseamănă se atrag și experiențele care seamănă cu credința inițială se estompează într-o pată oarbă în continuă expansiune, făcând să dispară orice dovadă contrară. Teama de a vorbi în public se transformă în anxietate generalizată, iar o trădare într-o relație aruncă o umbră de neîncredere asupra tuturor celor care urmează. Agorafobia8 se dezvoltă nu dintr-o pată oarbă atotcuprinzătoare bazată pe frica de a ieși din casă, așa cum este adesea descrisă în operele de ficțiune, ci dintr-o frică insidioasă de orice, până când singurul loc sigur care rămâne este în spatele propriei uși încuiate. În această vastă pată oarbă se ascund toate realitățile alternative și opțiunile de rezolvare și siguranță, iar cu cât o pată oarbă rămâne mai mult timp necontestată, cu atât devine mai mare și mai răspândită, până când își pierde însăși definiția ca zonă de invizibilitate. Încetează să mai fie văzută în relief și întregul teritoriu devine o minciună.

			„Asemenea unui vacuum, presupunerile și prejudecățile atrag materialul din jur: lucrurile care se aseamănă se atrag.“

			Umbre de gri

			Măsura în care aceste puncte oarbe devin înrădăcinate va depinde de gradul de distorsiune pe care îl realizăm pentru a le păstra. Analiștii tranzacționali Eric Schiff și Ken Mellor conturează această idee în lucrarea lor despre „discounturi“ — un termen ce desemnează „un mecanism intern care implică minimizarea sau ignorarea unor aspecte ale propriei persoane, ale celorlalți sau ale realității unei situații“9.

			Conform acestei teorii, informațiile pot fi pierdute din vedere la trei niveluri atunci când se formează o pată oarbă:

			
					Cel mai grav ar fi, de la bun început, nivelul de conștientizare a existenței situației.

					La al doilea nivel ar fi recunoașterea faptului că problema este semnificativă.

					Și, în cele din urmă, faptul că avem opțiuni pentru a ne schimba circumstanțele.

			

			În acest fel, punctele oarbe pot varia în profunzime și severitate, iar unele dintre golurile pe care le creează în planul nostru conștient vor arăta mai degrabă ca o pată gri decât ca o nesfârșită gaură neagră. Terapia petelor oarbe a devenit o arie de specializare în practica mea și, la fel ca multe alte terapii, începe cu strângerea de informații și evaluarea. Lucrez împreună cu clienții mei pentru a crea o imagine de ansamblu asupra acestor pete oarbe care le stau în cale, pentru a înțelege cât de adânc înrădăcinate sunt și pentru a construi planul de tratament care să fie cel mai eficace.

			Haideți să ne gândim cum ar putea arăta diferitele grade ale petelor oarbe dacă am avea de-a face cu un simptom fizic. De exemplu, dacă o persoană știe că are o umflătură neobișnuită pe piele, știe că trebuie să-i acorde atenție și că poate face o programare la un medic. Ați putea spune că această persoană vede problema cu o claritate de 20/20*, fără ca judecata să-i fie încețoșată de vreo pată oarbă. Totuși situația va arăta diferit la fiecare dintre cele trei niveluri ale acestor „discounturi“:

			
					Cea mai îngrijorătoare ar fi pata oarbă care ar presupune că persoana nu vede, din capul locului, umflătura și îi neagă complet existența. Ea ar avea o pată oarbă în ceea ce privește existența acestui fapt și am avea mai mult de lucru pentru a o ajuta să descopere realitatea situației, semnificația ei și opțiunile pe care le are la dispoziție.

					Cu o pată oarbă mai puțin profund înrădăcinată, ar putea ști că are o umflătură, dar n-ar recunoaște importanța acesteia și, cu atât mai puțin, ar face investigații medicale. Aceasta mi-ar indica faptul că persoana are o pată oarbă în ceea ce privește semnificația, că ignoră relevanța sa pentru propria stare de bine sau că își ignoră starea de bine în totalitate. Va trebui să abordăm, în primul rând, acest aspect, înainte de a lua în considerare posibilitățile de ajutor.

					Dacă persoana ar ști că are o umflătură neobișnuită și ar recunoaște că este nevoie să fie investigată, dar nu crede că îi este disponibilă o astfel de opțiune sau crede că nu se poate face nimic, ar putea avea o pată oarbă în ceea ce privește dreptul său la tratament sau valoarea sa ca individ.

			

			Parte din meseria mea este să caut originile petelor oarbe ale clientului, să îl ajut să vadă motivele întemeiate pentru care se ferește de o situație și să schițeze o cale de ieșire din întuneric și din dificultățile pe care le-a întâmpinat acolo. Pentru a descoperi profunzimea petei oarbe, voi ilustra adesea procesul de evaluare a clientului ca pe o vizită la „oftalmologul psihologic“ pentru a-l ajuta să-și îmbunătățească vederea, indiferent cât de bună sau de proastă este aceasta. Și dumneavoastră vă puteți începe călătoria către mai multă autenticitate și către relații mai fericite cu un control la oftalmologul psihologic, folosind Testul de vedere psihologică elaborat de mine, pentru a vă evalua nivelul de conștientizare (adaptat după „matricea discounturilor“ a lui Schiff)10.

			Testul de vedere psihologică

			Imaginați-vă că ați avut o problemă cu ochii — poate că ați avut dificultăți să vedeți semnele de circulație sau ați avut dureri de cap. Vă faceți o programare la un medic oftalmolog care vă cere să vă uitați la peretele din fața dumneavoastră și să citiți cu voce tare literele de pe un panou. În mod normal, pe primul rând literele sunt mari și ușor de citit, dar când ajungeți la rândurile de mai jos literele devin mai mici și mai neclare, astfel că începeți să vă împotmoliți și să faceți greșeli.

			Același lucru este valabil și pentru petele oarbe din vederea noastră psihologică. Rândul de sus este relativ ușor de citit, așa că cei mai mulți oameni (deși nu toți) pot vedea această informație — ea are legătură cu existența unei probleme. Nici nu e nevoie să spun că 99 % dintre clienții cu care mă întâlnesc pot citi acest rând, dat fiind că au simțit nevoia să vină și să vorbească cu mine. Dar natura triplă a petelor oarbe înseamnă că, prin munca noastră împreună, urmărim de obicei să-i ajutăm pe oameni să vadă semnificația problemei și opțiunile lor de schimbare.

			Figura 1. TESTUL DE VEDERE PSIHOLOGICĂ

			[image: ]

			STUDIU DE CAZ

			Deepti

			Deepti a venit la terapie pentru că plângea în fiecare zi în drum spre serviciu. A recunoscut că nu dormea bine și că își pierduse pofta de mâncare. Începuse să-și anuleze planurile cu prietenii și nu mai fusese la antrenamentele de la sală de săptămâni bune. Mi-a spus toate acestea în ședința de evaluare, citind cu acuratețe literele de pe primul rând din panou: putea recunoaște existența simptomelor.

			Al doilea rând este ceva mai mic și nu toată lumea se descurcă cu el. Este semnificația problemei — recunoașterea faptului că ceea ce trăiești contează și necesită atenția ta. Aici, Deepti putea să înțeleagă semnificația simptomelor sale dacă mijea ochii, dar informațiile începeau deja să se estompeze.

			
					Ei bine, toată lumea e deprimată duminica, a spus ea, normali­zându-și sentimentele prin uitare. Și probabil că sunt doar obosită, a adăugat, minimizându-și trăirea.

			

			Dar putea cel puțin să admită că situația părea să se înrăută­țească, iar faptul că venise la terapie sugera că bănuia că nu era un simplu caz de epuizare.

			Cel de-a treilea rând este cel mai dificil de văzut clar și este deseori citit greșit. Este vorba despre posibilitatea opțiunilor. Chiar și atunci când Deepti putea recunoaște că sentimentele ei erau valide și că n-ar trebui să le treacă cu vederea, luându-le drept sindrom premenstrual, că ele erau un indicator al unei anxietăți cronice și omniprezente, care îi afecta viața atât la serviciu, cât și acasă, îi era imposibil să-și imagineze cum ar putea ca situația să arate diferit și, cu atât mai puțin, că ea avea opțiuni prin care să schimbe această situație și să facă pași înainte pentru a se simți mai bine.

			Câmpul vizual al lui Deepti

			Încă din copilărie, Deepti a fost încurajată să-și ignore emoțiile, iar acest lucru a creat o pată oarbă în jurul emoțiilor și nevoilor sale. Ea nu putea vedea că nevoile ei erau importante sau că lucrurile ar putea sta diferit pentru ea, deoarece mama sa își negase propriile nevoi și o încurajase și pe Deepti să facă același lucru. În pata oarbă a lui Deepti se găsea capacitatea ei de a schimba situația actuală, iar noi am obținut diagnosticul — așadar știam că pata ei oarbă era pe cel mai jos nivel: cel al opțiunilor. Cea mai mare parte a muncii noastre s-a concentrat apoi pe acest nivel de jos, pe măsură ce am lucrat împreună pentru a înțelege unde a început pata ei oarbă, ce adevăruri alternative a ignorat de-a lungul timpului și cum să readucem la viață posibilitățile pentru o viață diferită, mai fericită. În cazul lui Deepti, aceasta ar însemna o viață în care se concentrează mai mult pe propriile nevoi și pe limitele necesare pentru a-și proteja propriile interese. Dacă chiar aș fi fost oftalmologul ei, i-aș fi montat, în acest moment, rama de ochelari goală și aș fi încercat diferite lentile, întrebând-o „cu sau fără“ și „mai bine sau mai rău“ pentru a o ajuta să se apropie de o rețetă care să îi permită să vadă lucrurile așa cum sunt cu adevărat și să se miște prin viață în siguranță și conștientă. Lentilele metaforice pe care le-am încercat au fost exercițiile de reflecție pe care le veți afla în capitolele următoare și care vă vor oferi mijloacele de a vă descoperi propriile pete oarbe și de a vă vindeca de ele.

			Pe măsură ce terapia lui Deepti a avansat, ea a dobândit tot mai multe informații despre pata ei oarbă, cea care îi ținea ascunse adevăratele sentimente și opțiuni de schimbare. A înțeles că mama sa fusese insensibilă la plângerile sau îngrijorările lui Deepti din copilărie, spunându-i „să meargă mai departe“ și că „viața nu este corectă“. Atunci când Deepti era nefericită la facultate, mama ei a refuzat să o asculte, cramponându-se de principiul conform căruia cei din familia lor nu abandonează. Privind în urmă, Deepti a putut înțelege că acesta nu era adevărul obiectiv, ci o poveste care a ajutat-o pe mama ei să își continue viața după ce tatăl lui Deepti și-a abandonat familia pentru o nouă relație. Mama ei și-a îngropat sentimentele și suferința și s-a resemnat în fața acestei schimbări neașteptate de situație. Pentru Deepti, faptul de a conștientiza că situația se poate schimba și că ea poate face alegeri diferite față de cele făcute de mama sa a ajutat-o să își identifice obiceiurile nesănătoase la care avea nevoie să renunțe. Deepti a ieșit din terapie după câteva luni, înarmată cu informații oneste despre situația în care se afla și era pregătită să renunțe nu la locul său de muncă cu totul, ci la anumite aspecte care nu i se potriveau — orele suplimentare, termenele-limită nerealiste și la așteptarea pe care o avea de la ea de a fi perfectă. Avea opțiuni, iar pentru Deepti aceasta era eliberarea de care avea nevoie pentru a lăsa în urmă comportamentul său autopunitiv. Înarmată cu această înțelegere și cu opțiuni, a stabilit un nou drum către o viață mai autentică și plină de bucurie.

			Profunzimile întunericului

